玩師求詩歸台州
作者：周行己
朝代：宋

paragraphs: 越鳥棲南枝，胡馬依北風。
人生亦懷土，安能長西東。
玩公白雲老，方丈憑高峰。
忽爲萬里遊，應緣來晨鐘。
君看伊與洛，二川日溶溶。
逝者亦如此，流轉何時窮。
我居謝公山，天台一水通。
莽莽宇宙內，那知忽相逢。
塵埃識眉宇，覺我耳目聰。
暫來還復去，有如無根蓬。
令我長歎息，不得久相從。
側身雞鶩羣，仰羨高飛鴻。